Norsk krim-trilogi kan ende opp på TV i USA
Planen er en TV-serie med ti timelange episoder. Det er det nyopprettede selskapet Slingshot Global Media, ledet av ringrever i bransjen som David Ellender, som har kastet seg over kriminalhistorien til telemarksforfatteren, skriver Variety. Med på laget er den svenskfødte nordmannen Tomas Backström (57), kjent for blant annet «Telegrafisten», «Ti kniver i hjertet», «Insomnia» og «Aberdeen» og «Izzat».VG får produsenten på tråden fra den pågående TV-messen i Cannes. Han har stor tro på at serien vil bli en realitet. – Det ser sånn ut med litt flaks. Ofte er det litt vanskelig å svare på hvor sannsynlig det er at et prosjekt som dette ender opp på TV, men i dette tilfellet tror jeg faktisk at det er ganske sannsynlig, sier Backström. Han forklarer at han har brukt mye tid med Slingshot og menneskene bak selskapet. – De går ikke inn i noe som de ikke har veldig stor tro på kan realiseres. Prosjektet er ikke kjøpt på spekulasjon, som ofte er tilfellet – i den grad det går an å selge skandinavisk litteratur til Hollywood, sier han.Minnesota-trilogien handler om den norskættede politimannen Lance Hansen som finner en ung norsk turist brutalt drept ved bredden av Lake Superior i USA. Samtidig kommer han på sporet av en hundre år gammel mordgåte. Backström og Slingshot har allerede begynt å se for seg hvem som kan passe på rollelisten. – Det er for tidlig å røpe. Men jeg vil si at serien kan sammenlignes med «Fargo». Hvis man ser på hvem som spilte i den, så får man en idé om hvor det ligger. Dette blir av samme kvalitet – det blir stort, mener Backström og sikter til den Coen-regisserte, amerikanske serien som blant annet hadde Martin Freeman og Billy Bob Thornton på rollelisten. Det blir travelt fremover. Slingshot er ifølge Backström finansiert av giganter i bransjen som vil ha fortgang i prosjektet. – Jeg regner med at det blir ganske intenst nå frem mot jul og utover våren. Kanskje er vi i gang til høsten, hvis ting er på plass, sier Backström, som informerer om at flere forfattere skal skrive manus. Ikke minst gjelder det å få solgt serien til en amerikansk TV-kanal. – Er denne avtalen økonomisk gunstig for deg? – Nei, det er den ikke. Jeg kan ikke pensjonere meg på et slikt prosjekt. Men dette er veldig gunstig for forfatteren. Så vidt jeg vet er det bare Jo Nesbø som kan skilte med lignende avtaler.Forfatter Vidar Sundstøl (52) ler når VG får ham på tråden og spør om han tror han blir rik på dette: – Jeg vet virkelig ikke noe om det økonomiske, men blir det noe av, så er det sikkert litt penger i det, mener han. Han roser Backström for jobben han har gjort så langt. – Tomas har hatt opsjon på bøkene i et par år, og dette er et resultat av målrettet arbeid fra hans side for å få tak i de helt rette kontaktene. Selv har jeg ikke vært direkte involvert. – Er det skummelt å overlate materialet ditt i andres hender? – På en måte er det litt skummelt, men samtidig er det en veldig tillitserklæring at så store aktører ser et potensial i denne historien for TV. Sundstøl vil ikke røpe hvem han ønsker å se i hovedrollen. – Nei, jeg er bare overveldet over at Tomas faktisk har fått til dette. Hvis det blir noe av, og det ser sånn ut, så blir det fryktelig spennende å se hvem som havner på rollelisten. Men det er minst like spennende hva slags type serie de lager, mener forfatteren. 52-åringen er vokst opp i Drangedal, men fra 2004 til 2006 bodde Sundstøl i Minnesota. I 2007 flyttet han hjem til Norge med sin amerikanske kone.Trilogien er en historisk kriminalroman med handling fra det norsk-amerikanske miljøet i Cook County i Minnesota. Den første boken, «Drømmenes land», ble belønnet med flere priser, deriblant Rivertonprisen. Høsten 2009 kom oppfølgeren «De døde», mens siste bok i serien – «Ravnene» -ble lansert i 2011. Flere nyheter på rampelys
Tomas Backström har inngått avtale med et TV-selskap i USA om å produsere Minnesota-trilogien til Vidar Sundstøl.